בס"ד , סיוון תשפ"ד , פרשת בהעלותך , יציאה לחופשת הקיץ

לבני הישיבה היקרים מאוד והוריהם

שלום רב .

**מה שלומכם ??**

**מה קרה השבוע בישיבה ??**

**מלחמת חרבות ברזל.** השבוע נפתח בבשורות קשות . למעלה מעשרה שמות של חללי צה"ל  הי"ד קדמו את פנינו בראשית השבוע. צער גדול ואבל עצום על  מיטב האנשים שנפלו בקרבות. אחוז ניכר מקרב הנופלים הוא מבני הציונות הדתית ומדרך הטבע חלקם מכרים, חברים ובני משפחה של עובדי הישיבה ותלמידיה.

העימות בצפון ממשיך למרות שהשבוע נרשמה ירידה משמעותית בירי הטילים והכטב"מים. רבים מעריכים שפנינו למלחמה בחזית הצפונית בשבועות ובחודשים הקרובים.

הלחימה ברצועת עזה נמשכת. נחשפות מנהרות ומושמדים קיני מחבלים.

 **במישור הישיבתי**- אנשי צוות מסיימים סבבים ארוכים של שירות מילואים, ר"מים מוזמנים לקורסי קצינים מזורזים ואחרים מוזמנים לסבבים נוספים של שירות פעיל בכל החזיתות.

**מסיבות הסיום בישיבה ומסיבת בוגרי י"ב היקרים.** בשבוע האחרון כל תלמידי הישיבה ערכו מסיבות סיום עם הרמי"ם. היו רמי"ם שאירחו את הבנים בביתם, היו כאלו שיצאו למעיין סיום וארוחת על האש והיו רמי"ם שעשו את מסיבת הסיום של כיתתם בבית של אחד התלמידים. האווירה ב"ה עד הדקה האחרונה בישיבה הייתה אווירה רצינית מתוך לימודים עד היום האחרון.

מסיבת בוגרי י"ב התקיימה אתמול בישיבה יחד עם ההורים וכל צוות הישיבה. המסיבה הייתה מרשימה . האורחים המכובדים שהגיעו דיברו על הישגי הישיבה הגבוהים בכל התחומים. ב"ה הבוגרים ממשיכים את דרכם לישיבות גבוהות, ישיבות הסדר, מכינות , צה"ל ועתודה.

יש לנו המון נחת ממחזור המסיימים – מחזור כ"ד , ודיברתי ע"כ כשברכתי את הבנים וההורים.

תודה רבה לכל ההורים שהביעו הערכה ענקית לישיבה , אתמול והיום בעשרות מכתבים שקיבלתי ומהודעות וואטצפ.

**חלוקת תעודות – מחצית ב'** . בני הישיבה בכיתות ז'-ח'-ט' קיבלו הבוקר את תעודות סיום השנה. עיינתי וחתמתי על כל תעודה מבני הישיבה , התעודות מעולות ממש. בני הישיבה תלמידים מצויינים. לטובת בני הישיבה שראינו בתעודה שהם צריכים חיזוק במקצועות מתמטיקה , אנגלית וגמרא , אנו נקיים אי"ה החל מיום ראשון הקרוב קורסי העשרה במקצועות אלו.

**לגבי תלמידי י' – י"א - בעקבות  עיצומי ארגון המורים נאסר על התיכונים לחלק את התעודות לכיתות  י-י"א לפיכך  לצערי הרב, חלוקת התעודות, לא תתבצע בשלב זה.**  מקווה שארגון המורים ונציגי האוצר יחלו במשא ומתן   מהיר לחתימת השכם שכר כדי שנוכל לשוב ולבצע את כל מערך הפעילות הלימודית והחברתית.

**מאידך –** עלי לציין שכל בני הישיבה עברו שיחה אישית עם הרמי"ם . בשיחה זו הרמי"ם שיקפו לבנים את מצבם הלימודי , הערכי והרוחני. לבני י' הרמי"ם שיקפו לבנים את המצב הלימודי במהלך השנה בכלל ובמחצית ב' בפרט.

**התגייסות ללימוד תורה בחופש הגדול. הישיבה תקיים מסגרת לימודי תורה בימי הקיץ**. אנו נמצאים בימים שבהם כול כוחות הביטחון וההצלה מגויסים ולחימה מתנהלת ללא הפסק בכל החזיתות . ימים שאי אפשר לנהוג כבשגרה אלא יש צורך בהטיית כתף למאמץ הלאומי. בנינו יהיו שותפים בתפילת שחרית ו תורה מדי בוקר עד השעה 11:15. סדר יום שיתחיל בתפילה וימשיך בארוחת בוקר ושני שיעורים עם רמי"ם מהישיבה.  **הורים יקרים –** **בבקשה מכם – תעודדו את הבנים להגיע החל מיום ראשון הקרוב.**

**ציוד של תלמידים שנשאר בישיבה .** במהלך השנה הצטברו ספרים, המון בגדים ורכוש נוסף בישיבה. אפשר  לבוא גם בימי החופשה הראשונים, לעבור בכיתות וליד חדר ההנהלה האדמיניסטרטיבית ובמיוחד בבתי המדרש ולאתר שם בגדים אבודים. בחדר של רחלי המזכירה ממתינים גם כמה זוגות תפילין.

**תלמידינו היקר שמעון שליים – כיתה ז' מקום ראשון ארצי בחידוני מתמטיקה שנערכו ע"י מרכז יב"ע .** ברכות לתלמיד כיתה ז' היקר שמעון שליים שזכה במקום הראשון בתחרות פתירת החידות המתמטיות של מרכז ישיבות ואולפנות בני עקיבא.

**ישיבת בנ"ע גב"ש – מקום ראשון ארצי במתמטיקה .** מספר התלמידים מישיבתנו שהשתתפו בחידוני המתמטיקה של מרכז יב"ע במהלך השנה היה גדול מאוד, ולכן הישיבה זכתה במקום הראשון הארצי בתחרות זו.

**הכרת תודות .** ברצוני להודות מאוד לכל צוות הישיבה על שנה של עבודה מאומצת וקשה מתוך לב ענק . צוות הישיבה עבד בשנה קשה זו במסירות רבה, ונענו ב"ה לכל בקשות ההנהלה כדי לקיים ימי לימודים כמעט שגרתיים למרות רמי"ם ומורים רבים שהיו מגוייסים במהלך השנה. הצלחנו לעבור בשלום שנה זו רק בזכות הצוות האדיר של הישיבה. **תודה רבה לכל אחת ואחד מכם !!!!!!**

**וזאת ההזדמנות** לומר תודה רבה למועצת ההורים הנפלאה . ליו"ר מר ינקי אברמוביץ , למועצת ההורים כולה על התמיכה בישיבה ועל מתנות אין סופיות שקיבלו צוות הישיבה מכם . כמו"כ תודה רבה להורי הישיבה היקרים על הפירגונים האין סופיים במהלך השנה, ולתלמידים המתוקים שלנו שאין דברים כאלו בשום מקום בעולם. **בנים יקרים - תודה על לימודיכם בישיבה שלנו , כולנו זכינו בכם !!!!**

**ועתה לפרשת השבוע – פרשת בהעלותך .(דבר תורה לחופש הגדול)**

חז"ל קבעו במשנה בפרקי אבות ש- **"השעמום מביא לידי בטלה והבטלה מביאה לידי חטא"**.

החופש הגדול הוא כבר בבחינת "סמוך ונראה" וכשמגיע החופש יש לנו – אנשי החינוך, ולי במיוחד חששות רבים . מה יעשו הבנים בחופש הגדול ???? איך הבנים היקרים שספגו כ"כ הרבה במשך השנה , חו"ח לא יאבדו הכול בחופש ?? איך הבנים ימלאו את זמנם בתוכן ? איך הם לא יגיעו לידי בטלה ?

נראה לי שניתן לראות בפרשת השבוע מה עושה הבטלה לאדם .

**מי יאכילנו בשר ???**

בפרשת השבוע אנו מוצאים תיאור דרמטי של **"הבהלה לבשר".**

על פניו, הסיבה לתשוקת הבשר נעוצה בתקופה הארוכה בה אוכלים בני ישראל במדבר רק "מן", וכעת פשוט נמאס להם והאספסוף פותח בקיטורים ומדביק את העם באמירת "מי יאכילנו בשר".

**איך ייתכן שהעם הגיעו לידי מצב של אמירה משונה כזו , וכי חסר להם אוכל ????**

אם נשים לב , מרגע זה מתנהלת הפרשה כולה באופן בלתי מובן לחלוטין.

ראשית , תגובתו של משה לבקשה זו הינה מדהימה וחריגה. משה פונה אל ה' ואומר לו **:"האנוכי הריתי את כל העם הזה.....כי תאמר אלי שאהו בחיקך...."** , במילים אחרות- אין לי יותר כוח לעם הזה , קח אותם ממני !!

מה קורה למשה ??? וכי זו הפעם הראשונה שהעם "מקטרים" , הרי בחטאים שנראים הרבה יותר חמורים כמו חטא העגל , חטא המרגלים , שם משה יוצא לטובת העם בחירוף נפש ואומר : **"ואם אין מחני נא מספרך אשר כתבת"** , ממש חירוף נפש , משה מוכן לרדת מכל עניין ההצלה של עם ישראל אם ה' לא יסלח לעם , וכאן לפתע משה אומר – קח אותם , לא רוצה אותם יותר , מה קרה למשה , וכי הוא מתייאש דווקא בעניין אנושי פשוט , העם רוצה לגוון את האוכל , הם רוצים אוכל יותר משובח , למה משה מתייאש ???

יתר על כן – כשאומר לו ה' שייתן בשר לכל העם , שואל משה מהיכן ימצא בשר לכולם , הרי גם אם ישחטו את כל הצאן והבקר שבעולם זה לא יספיק לעם ישראל – **"מאין לי בשר לתת לכל העם הזה ....."**  , ואז ה' עונה לו – **"היד ה' תקצר"** ?? וכי משה לא יודע זאת , הוא לא יודע שלה' יתב' יש המון כוחות והוא יכול להאכיל את כולם בשר ללא בעיה ? מה פרוש השאלה – מאין לי בשר ???

ועוד קשה – פתרונו של ה' למשה הוא : **"ויאמר ה' אל משה אספה לי שבעים איש מזקני ישראל......ואצלתי מן הרוח אשר עליך ושמתי עליהם ונשאו אתך במשא העם ולא תשא אתה לבדך " .**

ה' מצווה את משה לאסוף 70 איש מזקני העם ולהאציל עליהם מרוח אלוקים שנמצאת עד עכשיו רק אצל משה , הם כבר יעזרו לו לפתור את בעיות ההנהגה.

על פניו , מה זה יעזור ? הם רוצים בשר , לא רוח , לא תורה , הם רוצים אוכל ?? הם בכלל לא מדברים על הנהגה עם משה, אז איזה פתרון הוא – קח אנשים שיעזרו לך , הם רוצים לאכול בשר ??

אם ה' אומר כך למשה , כנראה שאנחנו לא מבינים מהי הבעיה האמתית של העם, וכדי להבין זאת צריך להיכנס לעומק העניין , מהי הבעיה של העם באמת ???

דומה כי בעייתם האמתית של המתאווים והמשתוקקים לבשר לא הייתה כלל הבשר **, אלא חווית הריקנות, השעמום וצימאון פנימי לשינוי ולחוויה אחרת .**

**הסבר הדברים :**

עם ישראל צועדים במדבר ללא שינוי וללא אתגרים ומטרות ויעדים חדשים . הם פשוט משועממים !!!! את כל התסכול הם משליכים על הבקשה לבשר . כשאנו משועממים בבית או מתוסכלים או נמצאים במצוקה . אחד הפתרונות שלנו הוא לגשת למקרר ולהתחיל לאכול , האוכל משתיק אותנו , הוא גורם לנו לרוגע מהמצוקה או מהשעמום לזמן האוכל לפחות.

זה לא באמת שהעם רוצים בשר , הם פשוט ללא אתגרים , הם משועממים במדבר והם משליכים את חווית הריקנות שלהם על הבשר – **"מי יאכילנו בשר"** ?

משה רבנו – האדם הרוחני הזה שהתורה מעידה עליו שהיה "איש עניו מאוד" , מבין את הבעיה והוא לא יודע כיצד להתמודד עם בשרים , עם תאוות לאוכל . כאדם שכולו רוח ושמימיות , הוא מסוגל להבין טעויות רוחניות כמו חטא העגל או חטא המרגלים – אלו בעיות ברוח , ואותם הוא יכול לפתור לבד , אך כרגע זו לא הבעיה – הבעיה היא כרגע חטא שכולו תאווה , בלי שום אידיאל וערך , בעיה כזו משה לא יודע לפתור , הוא מסוגל לפתור בעיות רוחניות ולא בעיות של תאווה לבשר, ולכן משה שואל את ה' **"מאין לי בשר"**, אני יודע לפתור בעיות רוחניות אך אני לא יודע להתמודד עם תאוות גשמיות ???

על כן משה פונה לה' ואומר לו – תחליף אותי , אני בטוח שאם אפתור את בעיית הבשר , והרי אתה ה' בכוחך לספק בשר ללא בעיה , אך התאווה הגשמית לא תיפתר כי אח"כ עם ישראל יבקשו משהו אחר – כי המקור לבעיה זה לא הרעב אלא השעמום .

ה' יודע שלא מדובר כאן בחומרנות בלבד , אלא בחיפוש פנימי ובריקנות פנימית , ולכן ה' אומר לו לקחת 70 זקנים – **אנשים "מחוברים" לגשמיות** , אנשים שאינם נמצאים במעלתו של משה , ורק אנשים כאלו יוכלו לתווך בין העולם הרוחני ובין העולם של האספסוף- העולם הגשמי , רק הם יוכלו להביא פתרון לעם, הם פשוט מבינים גם את הצדדים הגשמיים והחומרניים.

לפי זה מובן מאוד מדוע ה' אומר למשה רבנו לקחת 70 זקנים , זוהי תרופה שתפתור את בעיית השעמום, את בעיית ה-"קוטרים" שבעם ישראל.

**מה זה צריך ללמד אותנו ???**

**אנו פוגשים לעיתים גם אצלנו את תאוות הבשר , את הצימאון לעוד ועוד – כסף , מעמד , אוכל טוב , הנאות ותשוקות, עוד סרטים , עוד פלאפונים יותר משוכללים.............**

**כאן חשובה מאוד ההבנה הפנימית שלנו – מהי הבעיה? האם הבעיה היא תשוקה לחומרנות שנובעת משיעמום ובטלה , ואז הפתרון לא יהיה נקודתי כי היום זה בשר ומחר זה כסף ומחרתיים זה מעמד וכ"ו , והבעיה האמתית היא לפתור את השעמום והבטלה , או ייתכן שכרגע הבעיה היא רק נקודתית גרידא – רעב נקודתי ועכשווי.**

**היכולת שלנו להבין את חולשת התשוקה והגורם לה תסייע בידינו לזהות את מקור הצימאון ולמלאו במה שאני זקוק לו באמת .**

**תפקיד האדם – לדעת לשים את התאוות הגשמיות במקום הראוי להם (ולא יותר מכך) ואף אותם צריך לקחת לטובת הרוח , שהרי כבר דיברנו ומדברים על כך המון בישיבה- לדעת לשלב ולהפיק מהגשמיות כוח לצורך הרוחני של האדם.**

**חופש נעים , מועיל ובע"ה בריא מתוך בשורות טובות .**

אוהבכם ומוקירכם מאוד

שבת שלום ובשורות טובות לעם ישראל

שרגא פרוכטר – ראש הישיבה